CELEX: 32022D0856
Language: fi
Date: 2022-05-30 00:00:00
Title: Komission täytäntöönpanopäätös (EU) 2022/856, annettu 30 päivänä toukokuuta 2022, Irlannin esittämän Euroopan parlamentin ja neuvoston direktiivin (EU) 2016/797 7 artiklan 4 kohdan mukaisen pyynnön olla soveltamatta komission asetusta (EU) N:o 1302/2014 ja komission asetusta (EU) N:o 1303/2014 IÉ-RU:n 22000-luokan ICDMU-junien ”B2”-välivaunuihin hyväksymisestä (tiedoksiannettu numerolla C(2022) 3365) (Ainoastaan englannin- ja iirinkieliset tekstit ovat todistusvoimaisia)

1.6.2022   
               
               
                  FI
               
               
                  Euroopan unionin virallinen lehti
               
               
                  L 150/88
               
            
         KOMISSION TÄYTÄNTÖÖNPANOPÄÄTÖS (EU) 2022/856,
         annettu 30 päivänä toukokuuta 2022,
         Irlannin esittämän Euroopan parlamentin ja neuvoston direktiivin (EU) 2016/797 7 artiklan 4 kohdan mukaisen pyynnön olla soveltamatta komission asetusta (EU) N:o 1302/2014 ja komission asetusta (EU) N:o 1303/2014 IÉ-RU:n 22000-luokan ICDMU-junien ”B2”-välivaunuihin hyväksymisestä
         
            
               (tiedoksiannettu numerolla C(2022) 3365)
            
         
         (Ainoastaan englannin- ja iirinkieliset tekstit ovat todistusvoimaisia)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rautatiejärjestelmän yhteentoimivuudesta Euroopan unionissa 11 päivänä toukokuuta 2016 annetun Euroopan parlamentin ja neuvoston direktiivin (EU) 2016/797 (1) ja erityisesti sen 7 artiklan 4 kohdan,
         sekä katsoo seuraavaa:
         
                     (1)
                  
                  
                     Irlanti toimitti 4 päivänä helmikuuta 2022 komissiolle direktiivin (EU) 2016/797 7 artiklan 4 kohdan mukaisesti pyynnön, ettei komission asetuksessa (EU) N:o 1302/2014 (2) vahvistettua vetureita ja henkilöliikenteen liikkuvaa kalustoa (LOC&PAS) koskevaa yhteentoimivuuden teknistä eritelmää (YTE) ja komission asetuksessa (EU) N:o 1303/2014 (3) vahvistettua rautatietunneleiden turvallisuutta (SRT) koskevaa YTE:ä sovellettaisi tiettyihin 22000-luokan ICDMU-junien B2-välivaunuihin, jotka tulevat Iarnród Éireann Railway Undertaking -yhtiön (IÉ-RU) käyttöön. Pyynnön esittämisen perusteena on direktiivin (EU) 2016/797 7 artiklan 1 kohdan e alakohta, joka kattaa rataverkot, jotka ovat meren eristämiä tai saartamia tai maantieteellisten erityisolosuhteiden vuoksi erillään muusta unionin rataverkosta.
                  
               
                     (2)
                  
                  
                     Vastatakseen nykyisillä junayksiköillä harjoitetun matkustajaliikenteen kysynnän nopeaan kasvuun IÉ-RU aikoo hankkia lisäkapasiteettia pidentämällä useita olemassa olevia kiinteitä junayksiköitä yhdellä tai kahdella vaunulla. Tätä varten IÉ-RU on tehnyt puitesopimuksen valmistaja Mitsuin kanssa nykyisten junayksiköiden (kiinteät ”B1”-kokoonpanot) pidentämiseen tarvittavien välivaunujen (”B2”-välivaunut) toimittamisesta.
                  
               
                     (3)
                  
                  
                     Sopimuksen mukaan Mitsui toimittaa vuoteen 2022 mennessä 41 ”B2”-välivaunua, ja siihen sisältyy lisäksi 60 vaunun toimittamista koskeva optio, jota voidaan hyödyntää 31 päivään joulukuuta 2026 saakka, eli sopimus kattaa yhteensä 101 vaunua. ”B2”-välivaunut perustuvat nykyisen ”B1”-vaunun rakenteeseen, jota mukautetaan niin, että siihen sisällytetään tekniset muutokset, jotka ovat tarpeen toimintakapasiteettiin liittyvien vaatimusten huomioimiseksi ja pakokaasupäästöjä koskevien lakisääteisten velvoitteiden täyttämiseksi sekä sopivien vaihtoehtojen tarjoamiseksi laitteille ja materiaaleille, jotka ovat vanhentuneita tai joita ei ole saatavissa.
                  
               
                     (4)
                  
                  
                     Irlannin edustajat ilmoittivat rautateiden yhteentoimivuutta ja turvallisuutta käsittelevän komitean 94. kokouksessa muille edustajille yksityiskohtaiset tiedot komissiolle toimitetusta soveltamatta jättämistä koskevasta pyynnöstä.
                  
               
                     (5)
                  
                  
                     ”B2”-välivaunut liitetään olemassa oleviin kiinteisiin junayksiköihin, jotka eivät ole YTE:ien mukaisia. YTE:ien vaatimusten soveltaminen aiheuttaisi yhteensopivuusongelmia YTE:ien mukaisten ja vaatimustenvastaisten kalustoyksikköjen välillä, mikä johtaisi suhteettomiin teknisiin ongelmiin ja tuotannon monimutkaisuuteen.
                  
               
                     (6)
                  
                  
                     Lisäksi hankkeen taloudellinen tasapaino vaarantuisi, koska YTE:ien soveltaminen ”B2”-välivaunuihin aiheuttaisi viivästyksiä ja lisäkustannuksia kyseisten vaunujen markkinoille saattamiseen. Kalustoyksikön koko rakenteen suunnitteluparametreja olisi arvioitava ja tarkasteltava uudelleen, minkä seurauksena olisi erittäin todennäköistä, että kalustoyksikköjä olisi merkittävästi muutettava ja suunniteltava uudelleen, jotta ne olisivat niiden YTE:ien mukaisia, joiden osalta soveltamatta jättämistä koskeva pyyntö on toimitettu.
                  
               
                     (7)
                  
                  
                     YTE:ien soveltamatta jättäminen rajoittuisi vain siihen, mikä on tarpeen ”B2”-välivaunujen turvallisen integroinnin ja yhteensopivuuden varmistamiseksi olemassa olevien kiinteiden junayksiköiden kanssa. Ehdotetut vaihtoehtoiset säännökset, joita vaunujen on noudatettava, täyttävät asiaankuuluvat olennaiset vaatimukset ja kompensoivat kaikilta osin YTE:ien soveltamatta jättämisen.
                  
               
                     (8)
                  
                  
                     Irlanti on ehdottanut lieventävänä toimenpiteenä, että vaunut vastaisivat rakenteeltaan nykyisiä vaunuja. Kyseiset vaunut on suunniteltu British Rail Safety and Standards Boardin (RSSB) asiaankuuluvien standardien (Railway Group Standards), CEN- ja Cenelec-standardien sekä Irlannin kansallisten standardien mukaisesti. Niiden rakenne poikkeaa kyseisten standardien ja määräysten vaatimuksista ainoastaan niiltä osin kuin on ollut tarpeellista sen varmistamiseksi, että kalustoyksiköt ovat turvallisesti integroitavissa ja yhteensopivia Irlannin nykyisen rataverkon kanssa.
                  
               
                     (9)
                  
                  
                     ”B2”-välivaunuja ja kiinteitä junayksikköjä, joihin ne liitettäisiin, on tarkoitus käyttää koko Irlannin rataverkon kattavalla maantieteellisellä alueella, jossa käytetään omaa 1 600 mm:n raideleveyttä, eli realistista mahdollisuutta kaupalliseen uudelleenkäyttöön yhtenäisen eurooppalaisen rautatiealueen muissa osissa ei ole.
                  
               
                     (10)
                  
                  
                     Irlannin rataverkko on yhteydessä Pohjois-Irlannin rataverkkoon. Ison-Britannian ja Pohjois-Irlannin yhdistynyt kuningaskunta erosi Euroopan unionista 31 päivänä tammikuuta 2020. Tästä syystä Pohjois-Irlannista on tullut Euroopan unionin naapurina oleva kolmas maa. Näin ollen Irlannilla ei ole enää maarajaa toisen jäsenvaltion kanssa, ja Irlannin rataverkko on eristyksissä muusta Euroopan unionin rataverkosta.
                  
               
                     (11)
                  
                  
                     Irlannin esittämässä pyynnössä annetaan riittävät takeet siitä, että johdanto-osan 7 ja 8 kappaleessa tarkoitetuilla vaihtoehtoisilla säännöksillä varmistetaan näiden vaunujen turvallinen liikennöinti Irlannin rautateillä.
                  
               
                     (12)
                  
                  
                     Sen vuoksi komissio katsoo, että direktiivin (EU) 2016/797 7 artiklan 1 kohdan e alakohdassa ja 7 artiklan 4 kohdassa säädetyt edellytykset täyttyvät,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Komissio hyväksyy Irlannin pyynnön, ettei asetusta (EU) N:o 1302/2014 ja asetusta (EU) N:o 1303/2014 sovelleta 101:een ”B2”-välivaunuun, joiden on tarkoitus liikennöidä Irlannin rataverkossa.
            Irlannin viranomaisten on ilmoitettava komissiolle uusien vaunujen ja niiden lopullisten kiinteiden kokoonpanojen tunnistenumerot, kun kyseiset vaunut otetaan käyttöön Irlannin rataverkossa.
         
         
            2 artikla
            Tämä päätös on osoitettu Irlannille.
         
         
            Tehty Brysselissä 30 päivänä toukokuuta 2022.
            
               
                  Komission puolesta
               
               Adina VĂLEAN
               
                  Komission jäsen
               
            
         
         
            (1)  EUVL L 138, 26.5.2016, s. 44.
         
            (2)  Komission asetus (EU) N:o 1302/2014, annettu 18 päivänä marraskuuta 2014, Euroopan unionin rautatiejärjestelmän liikkuvan kaluston osajärjestelmää ”veturit ja henkilöliikenteen liikkuva kalusto” koskevasta yhteentoimivuuden teknisestä eritelmästä (EUVL L 356, 12.12.2014, s. 228).
         
            (3)  Komission asetus (EU) N:o 1303/2014, annettu 18 päivänä marraskuuta 2014, Euroopan unionin rautatiejärjestelmän rautatietunneleiden turvallisuutta koskevasta yhteentoimivuuden teknisestä eritelmästä (EUVL L 356, 12.12.2014, s. 394).